Broj: 711-I-2145-P-199-21/22-02-19

Zagreb, 16. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **povodom vlastitih saznanja mogućeg sukoba interesa dužnosnika Stjepana Basara, zamjenika gradonačelnika Grada Ozlja do 03. lipnja 2021.g.**, na 186. sjednici, održanoj dana 16. rujna 2022.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Stjepana Basara, zamjenika gradonačelnika Grada Ozlja do 03. lipnja 2021.g., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkih društava AQUAESTIL PLUS d.o.o. i AQUAESTIL PPN d.o.o. i to u razdoblju od 13. rujna 2019.g. na dalje kao i istovremenog obnašanja navedene dužnosti i obavljanja poslova upravljanja u Obrtu za obradu i presvlačenje metala METALIZACIJA BASAR u vlasništvu dužnosnika u razdoblju od 13. rujna 2019.g. do 14. listopada 2021.g.**
2. **Pokreće se postupak za odlučivanje o sukobu interesa protiv dužnosnika Stjepana Basara, zbog moguće povrede članka 16. stavka 1. ZSSI-a, koja proizlazi iz propusta da na drugu osobu prenese upravljačka prava na temelju udjela u vlasništvu (kapitalu) trgovačkog društava AQUAESTIL PLUS d.o.o. u kojem dužnosnik ima više od 0,5% udjela u vlasništvu u razdoblju od 13. rujna 2019.g. do 14. listopada 2021.g.**
3. **Poziva se dužnosnik Stjepan Basar da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka iz točaka I. i II. izreke te na ostale navode iz obrazloženja ove odluke.**

Obrazloženje

Povjerenstvo je po službenoj dužnosti dana 27. kolovoza 2021. pod brojem 711-U-4498-P-199/21-01-4 otvorilo predmet koji se vodi protiv dužnosnika Stjepana Basara, zamjenika gradonačelnika Grada Ozlja do 03. lipnja 2021.g.

Naime, u prethodnoj provjeri izvješća o imovinskom stanju dužnosnika Stjepana Basara, podnesenog povodom prestanka obnašanja dužnosti zamjenika gradonačelnika Grada Ozlja, utvrđeno je da je isti naveo podatak o vlasništvu nad 50% poslovnih udjela u trgovačkim društvima AQAESTIL PLUS d.o.o. i AQAESTIL PPN d.o.o., kao i podatak da nije izvršio prijenos upravljačkih prava u oba trgovačka društva. U istom je izvješću o imovinskom stanju dužnosnik naveo da je vlasnik obrta METALIZACIJA BASAR, te da nije prenio poslove upravljanja na poslovođu.

Nadalje, uvidom u sudski registar Trgovačkog suda u Zagrebu, utvrđeno je da je pod MBS: 020013274 upisano trgovačko društvo AQUAESTIL PLUS d.o.o., a kao jedan od dva osnivača/člana društva te kao osoba ovlaštena za zastupanje društva, direktor, upisan je dužnosnik Stjepan Basar. Također, utvrđeno je da je pod MBS: 081041078 upisano društvo AQUAESTIL PPN d.o.o., te da je kao jedan od dva osnivača/člana društva i kao osoba ovlaštena za zastupanje društva, direktor, upisan dužnosnik Stjepan Basar.

Uvidom u izvadak iz Obrtnog registra Ureda državne uprave u Karlovačkoj županiji, utvrđeno je da je pod matičnim brojem obrta 90101367 upisan obrt pod nazivom: Obrt za obradu i presvlačenje metala, METALIZACIJA BASAR, Stjepan Basar, Ozalj, Zajačko selo 35, skraćeni naziv: METALIZACIJA BASAR. U izvatku iz obrtnog registra navedeno je kako za obrt upisan izdvojeni pogon s poslovođom na drugoj adresi (Kolodvorska BB), dok na glavnom pogonu nije upisan poslovođa.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11.

Slijedom navedenog, Povjerenstvo utvrđuje kako će predmet P-199/21, koji je formiran prije stupanja ZSSI/21-a na snagu dana 25. prosinca 2021. biti dovršen sukladno odredbama ZSSI/11.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Stjepan Basar, povodom obnašanja dužnost zamjenika gradonačelnika Grada Ozlja, obvezan postupati sukladno odredbama ZSSI-a.

Povjerenstvo ističe kako je protiv dužnosnika Stjepana Basara već vođen postupak te da je odlukom broj 711-I-1891-P-389-18/19-05-11 od 12. rujna 2019.g. utvrđeno da je dužnosnik istovremenim obnašanjem dužnosti zamjenika gradonačelnika Grada Ozlja i obavljanjem poslova direktora trgovačkih društava AQUAESTIL PLUS d.o.o. i AQUAESTIL PPN d.o.o., u razdoblju od stupanja na dužnost 8. lipnja 2017.g. do dana donošenja predmetne odluke kao i istovremenim obnašanjem dužnosti i obavljanjem poslova upravljanja obrtom METALIZACIJA BASAR povrijedio odredbu članka 14. stavka 1. ZSSI-a.

Istom odlukom Povjerenstvo je utvrdilo i da je dužnosnik propustom prenošenja, na povjerenika, upravljačkih prava na temelju udjela u kapitalu trgovačkog društva AQUAESTIL PLUS d.o.o., u razdoblju od stupanja na dužnost 8. lipnja 2017.g. do dana donošenja predmetne Odluke, i udjela u kapitalu trgovačkog društva AQUAESTIL PPN d.o.o., u razdoblju od stupanja na dužnost 8. lipnja 2017.g. do 31. listopada 2017.g., u kojima dužnosnik ima više od 0,5% udjela u vlasništvu, počinio povredu članka 16. stavka 1. ZSSI-a. Odlukom je dužnosnik upućen da u roku od 30 dana od njezina zaprimanja otkloni utvrđene povrede ZSSI-a, jer će u protivnom Povjerenstvo protiv njega pokrenuti novi postupak zbog povrede odredbi ZSSI-a.

Dana 17. studenog 2021.g. trgovačko društvo AQUAESTIL PLUS d.o.o. dostavilo je Povjerenstvu Ugovore o prijenosu upravljačkih prava za trgovačko društvo AQUAESTIL PLUS d.o.o. te AQUAESTIL PPN d.o.o., kao i ugovor za prijenos poslova upravljanja u obrtu METALIZACIJA BASAR.

Uvidom u dostavljene ugovore, Povjerenstvo je utvrdilo da je dužnosnik dana 31. listopada 2017. prenio upravljačka prava koja proizlaze iz vlasništva nad poslovnim udjelom u trgovačkom društvu AQUAESTIL PPN d.o.o. na fizičku osobu, odnosno da je 14. listopada 2021. prenio upravljačka prava koja proizlaze iz vlasništva nad poslovnim udjelom u trgovačkom društvu društvo AQUAESTIL PLUS d.o.o. na fizičku osobu. Navedeni ugovori ovjereni su pred javnim bilježnikom.

Isto tako, dužnosnik je dana 14. listopada 2021.g. sklopio ugovor o prijenosu upravljačkih prava u obrtu METALIZACIJA BASAR kojim prenosi poslove upravljanja na poslovođu u odnosu na navedeni obrt te da je dana 15. listopada 2021.g. javni bilježnik ovjerio potpise stranaka ugovora pod brojem OV-9292/2021.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člancima 22. i 23. Zakona o obrtu („Narodne novine“, broj 143/13., 127/19. i 41/20.) propisano je da se obrt može obavljati u više izdvojenih pogona koji moraju udovoljavati uvjetima iz članka 11. toga Zakona. Pod izdvojenim pogonom podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta. U svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati uvjete iz članka 8. stavka 1. točke 1. i članka 9. stavka 2. toga Zakona.

Člankom 28. stavkom 1. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

Povjerenstvo je utvrdilo da je dužnosnik Stjepan Basar prenio upravljačka prava na povjerenika koja ostvaruje temeljem udjela u vlasništvu trgovačkog društva AQUAESTIL PIN d.o.o. 31. listopada 2017.g.

U odnosu na ostale okolnosti koje su bile predmetom utvrđivanja u spisu koji se vodio pod brojem P-389/18, Povjerenstvo utvrđuje da je došlo do moguće povrede odredbi ZSSI-a nakon donošenja predmetne odluke.

S obzirom da te temeljem uvida u dokumentaciju Povjerenstvo utvrdilo da je dužnosnik Stjepan Basar i nadalje upisan kao direktor trgovačkog društva AQUAESTIL PLUS d.o.o. i AQUAESTIL PPN d.o.o., iz čega proizlazi da je obavljanjem ovih funkcije u istim društvima za vrijeme obnašanja zamjenika gradonačelnika Grada Ozlja u razdoblju od 13. rujna 2019. nadalje došlo do moguće povrede članka 14. stavka 1. ZSSI-a.

Nadalje, uvidom u zaprimljenu dokumentaciju utvrđeno je da je dužnosnik nakon donošenja iste odluke, pa do 14. listopada 2021.g. nastavio obavljati poslove upravljanja u obrtu METALIZACIJA BASAR, iz čega proizlazi da je obavljanjem poslova upravljanja ovim obrtom za vrijeme obnašanja navedene dužnosti zamjenika gradonačelnika u razdoblju od 13. rujna 2019. do 14. listopada 2021. došlo do moguće povrede članka 14. stavka 1. ZSSI-a.

Povjerenstvo pritom ističe kako se, iako su ugovorom sklopljenim 14. listopada 2021. navodi da su prenesena upravljačka prava, zapravo radi o prijenosu poslova upravljanja na poslovođu, s obzirom da prijenos upravljačkih prava nije moguć u obrtu.

Isto tako, uvidom u zaprimljenu dokumentaciju utvrđeno je da dužnosnik nakon donošenja iste odluke, pa do 14. listopada 2021. nije prenio upravljačka prava nad poslovnim udjelima u trgovačkom društvu AQUAESTIL PLUS d.o.o. u kojem ima više od 0,5% udjela u vlasništvu, iz čega proizlazi da je navedenim propustom za vrijeme obnašanja navedene dužnosti zamjenika gradonačelnika u razdoblju od 13. rujna 2019. do 14. listopada 2021. došlo do moguće povrede članka 16. stavka 1. ZSSI-a.

Poziva se dužnosnik Stjepan Basar da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Dužnosnik Stjepan Basar, osobnom dostavom
2. Objava na internetskoj stranici Povjerenstva
3. Pismohrana